Keld Albrechtsen (EL), 2002-02-27:
Jeg vil gerne sige, at Enhedslisten selvsagt støtter det forslag, som Kristeligt Folkeparti her har fremsat, og jeg vil endda sige, at man kan, som dagen går frem, iagttage en stigende relevans og kvalitet af de beslutningsforslag, som Kristeligt Folkeparti fremsætter, og derfor er det sådan set ærgerligt, at det er det sidste af dem i dag.
Jeg vil generelt advare imod, at man begynder at lægge særlig vægt på, hvad Bjørn Lomborg måtte have beregnet sig frem til i en sag, det tror jeg ikke er klogt.
Men ikke desto mindre tror jeg, at det er rigtigt og veldokumenteret, at denne partikelforurening er et overordentlig stort sundhedsproblem, og det er i og for sig overraskende, at regeringen støttet af Dansk Folkeparti tilsyneladende ikke ser noget problem i denne forurening, som jo kan sammenlignes med passiv rygning, som man ellers har grebet ind over for på forskellig vis, og som har helt de samme virkninger på organismen.
Det er egentlig overraskende, at regeringen forholder sig så afmægtigt til det problem.
Så spørger man sig selv: Hvorfor gør regeringen det?
Og det kom jo så frem i ministerens tale: Det var hensynet til EU's indre marked og de regler, der gælder dér.
Det her er et klassisk eksempel på, hvorfor EU's indre marked er skruet sammen efter forkerte principper.
Totalharmoniseringen forhindrer miljøforbedringer i de enkelte lande.
Det er det generelle princip for EU's indre marked, og det er i og for sig ikke overraskende, at regeringen henviser til det princip og siger, at Danmark på det punkt er magtesløs, fordi der nu altså er dette konkurrenceprincip og indre markeds-princip i EU.
Vi har i Enhedslisten aldrig støttet det princip om totalharmonisering.
Vi mener, at Traktaten skal laves om, således at de enkelte lande får mulighed for at gennemføre f.eks. et forslag som det, Kristeligt Folkeparti har fremsat her i dag.
Det skal ikke bremses ved, at EU lægger loft over miljøforbedringer.
Man kan så sige, at der er jo det paradoksale ved situationen, at Dansk Folkeparti åbenbart er indstillet på at lade EU diktere den danske politik på det her område.
Det ved jeg ikke om man specielt har tænkt over, gennemtænkt til bunds i Dansk Folkeparti, men jeg har jo lagt mærke til, at når det gælder det indre marked og al den lovgivning, som EU dikterer Danmark på det indre markeds område, og som forhindrer os i at gøre tingene bedre i Danmark, er det systematisk sådan, at Dansk Folkeparti støtter Europa-Kommissionen imod danske interesser, og det synes jeg faktisk er beklageligt.
Det er i hvert fald i modstrid med den officielle opfattelse, som Dansk Folkeparti har haft, nemlig at Danmark selvstændigt skulle kunne vedtage sin egen lovgivning uden diktat fra bureaukraterne i Bruxelles.
Men sådan er situationen, og vi kan fra Enhedslistens side sige tak for, at forslaget blev fremsat.
Det er et forslag, som vi i og for sig godt kunne være lidt misundelige over at vi ikke selv fremsatte, før Kristeligt Folkeparti kom med det, men det er jo sådan, at i politik gælder der ingen patentrettigheder.
Vi vil forbeholde os muligheden for at overtage det her forslag på et senere tidspunkt, hvis ikke det skulle blive gennemført her i første omgang.